ወዳጄ፡- መልካምና ቅን እያልን ስንጨዋወት፤ “መልካምና ቅን ያልሆነም” አለ ማለታችን ይመስላል። … አንድ ነገር ልብ በልልኝ፡- ሰው በተፈጥሮው መጥፎ አይደለም፡፡ መልካምና ቅን መባልን የማይፈልግ የለም፡፡ ልዩነቱ የሚመጣው ህይወትን በተገቢው መንገድ ከመረዳትና ካለመረዳት ጋር ተያይዞ ነው፡፡ አስተዳደጋችንና አካባቢያችን እንዲሁም ሌሎች ውስጣዊና ውጫዊ ሁኔታዎች ተደማምረው፣ እኛነታችን ወይም ተፈጥሯችን ላይ ተፅዕኖ ስለሚያደርጉ፣ መንገዳችን ለአንዳንዶቻችን ጨርቅ፣ ለአንዳንዶቻችን አስፓልት፣ ለአንዳንዶቻችን ኮረኮንች፣ ለአንዳንዶቻችን እሾሃማ ሊሆን ይችላል። በዚህም የተነሳ ስሪታችን ይለያያል፡፡ እንደ ምሳሌ፣ ከተለያየ ቦታና ቤተሰብ የተገኘን ሰዎች፤ በአንድ ክፍል ውስጥ እንማራለን እንበል፡፡ … የምንማረውን ፈጥነን የተረዳነው ጎበዝ ተማሪዎች ስንባል፣ አንዳንዶቻችን ጎበዝ፣ አንዳንዶቻችን መካከለኛ፣ አንዳንዶቻችን ደካማ፣ ሌሎቻችን ሰነፍ ልንባል እንችላለን፡፡ ውጤታችንም … እጅግ በጣም ጥሩ፣ በጣም ጥሩ፣ ጥሩ፣ በቂ፣ ውዳቂ (A, B, C, D,E) እየተባለ ደረጃ ይወጣለታል፡፡ ይኸ ግን ቋሚ ዕውነት አይሆንም፡፡ ተግቶ በመስራት ሊለወጥ የሚችል ነገር ነው፡፡ ባህሪያችንም ሁኔታዎች የጫኑብን እንጂ አብሮን የተፈጠረ ነገር አይደለም፡፡ ሲገባንና ስንረዳ እንሻሻላለን፡፡ ባለማወቅ ላጠፋነው እየተፀፀትን፣ እየታረምን፣ ስህተታችን እንዳይደገም እየተጠነቀቅን፣ ራሳችንን ማቃናት እንችላለን፡፡ የማይሳሳት የሞተ ብቻ ነው፡፡ “Failure is the mother of success” ይላሉ አውሮፓውያን፡፡ የፆምና የፀሎት ግቡም ይኸው ነው፡፡ … መልካምና ቅን መሆን!!
